《草堂与诸生二首 其一》
明代·黄佐

吾爱秋日佳，萧然适我怀。良朋日相觌，众芳未云衰。

朱光覃雾泽，绿水间云涯。中塘集凫雁，接翼鸣喈喈。

蜻蜓振其羽，翾飞亦徘徊。物色每如此，会盍何当乖。

九罭得鲂鲤，薄言同举杯。虽无钟石奏，意志中自谐。

巢居托松柏，迟莫犹能来。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。